ລມຕ ກະຊວງການເງິນ ຍອມຮັບວ່າ ການ​ເກັບ​​ພາສີທີ່​ດິນ ບໍ່​ໄດ້ຕາມ​ເປົ້າໝາຍ​
ລັດຖະມົນຕີ​ລາວ​ຍອມຮັບ​ວ່າ ການ​ເກັບ​ພາສີ​ທີ່​ດິນ ບໍ່​ໄດ້ຕາມ​ເປົ້າໝາຍ ຍ້ອນ​ການ​ບໍລິ​ຫານ​ງານ​ຊັກ​ຊ້າ ຂອງ​ພາກ​ລັດ ​ແລະ​ການຫຼີກລ່ຽງພາສີ​.
ລັດຖະມົນຕີລາວຍອມຮັບວ່າ ການເກັບລາຍໄດ້ຈາກພາສີທີ່ດິນ ປະຕິບັດໄດ້ຕໍ່າກວ່າເປົ້າໝາຍ ທີ່ວາງໄວ້ ໂດຍມີສາເຫດມາຈາກການບໍລິຫານງານທີ່ຊັກຊ້າຂອງພາກລັດ ແລະການຫຼີກລ່ຽງ ພາສີຂອງພາກເອກກະຊົນ ທ່ານ ພູເພັດ ຄໍາພູນວົງ ລັດຖະ ມົນຕີວ່າການກະຊວງການເງິນ ໄດ້ຖະແຫຼງຍອມຮັບ ຕໍ່ກອງປະ ຊຸມສະໄໝສາມັນຄັ້ງທີ່ 3 ຂອງ ສະພາແຫ່ງຊາດລາວຊຸດທີ່ 7 ທີ່ກໍາລັງດໍາເນີນກອງປະຊຸມຢູ່ ໃນເວລານີ້ວ່າ ໃນໄລຍະ 8 ເດືອນທີ່ຜ່ານມາຂອງແຜນການ ປີ 2011-2012 ນີ້ ລັດຖະບານ ລາວໄດ້ຈັດເກັບລາຍໄດ້ຈາກພາ ສີທີ່ດິນໄດ້ໃນມູນຄ່າລວມ 52 8 ຕື້ກີບ ຫຼືທຽບໄດ້ກັບ 40% ຂອງແຜນການຕະຫຼອດປີເທົ່ານັ້ນ ທັງນີ້ກໍເນື່ອງຈາກວ່າ ລັດຖະບານລາວໄດ້ວາງເປົ້າໝາຍທີ່ຈະຈັດເກັບລາຍໄດ້ຈາກພາສີ ທີ່ດິນໃນຕະຫຼອດແຜນການປີ 2011-2012 ນີ້ໃຫ້ໄດ້ໃນມູນຄ່າລວມບໍ່ໜ້ອຍກວ່າ 132 ຕື້ກີບ ຫາກແຕ່ກໍຄົງຈະເປັນການຍາກທີ່ຈະສາມາດບັນລຸເປົ້າໝາຍດັ່ງກ່າວໄດ້ຢ່າງແທ້ຈິງ ເພາະແຜນການປີ 2011-2012 ຈະສິ້ນສຸດລົງໃນທ້າຍເດືອນກັນຍາທີ່ຈະເຖິງນີ້ ຊຶ່ງເມື່ອ ປະກອບກັບບັນຫາຊັກຊ້າໃນການບໍລິຫານງານຂອງໜ່ວຍງານລັດ ທີ່ສົມທົບດ້ວຍການ ຫຼີກລ້ຽງການຊໍາລະພາສີຢ່າງຖືກຕ້ອງຂອງບັນດາພາກເອກກະຊົນຈໍານວນບໍ່ໜ້ອຍອີກ ດ້ວຍແລ້ວ ກໍຍັງເຮັດໃຫ້ຍາກຫຼາຍຂຶ້ນອີກ ດັ່ງທີ່ທ່ານພູເພັດ ໄດ້ຖະແຫຼງຊີ້ແຈງວ່າ: ຊຶ່ງດ້ວຍສະພາບການດັ່ງກ່າວນີ້ ກໍຍັງເຮັດໃຫ້ລັດຖະບານລາວຕ້ອງການຈະໄດ້ຮັບການ ຊ່ວຍເຫຼືອຈາກຕ່າງປະເທດຫຼາຍຂຶ້ນອີກດ້ວຍ ໂດຍສໍາລັບໃນໄລຍະ 2 ປີ ຜ່ານມານີ້ ກໍ ປາກົດວ່າ ລັດຖະບານລາວໄດ້ຮັບການຊ່ວຍເຫຼືອຈາກຕ່າງປະເທດເພີ້ມຂຶ້ນ ໃນອັດຕາ ສະເລ່ຍເຖິງ 20% ໃນແຕ່ລະປີ ທັ້ງນີ້ ຖ້າຫາກຄິດໄລ່ສະເພາະ ໃນແຜນການປີ 2011-2012 ກໍພົບວ່າລັດຖະບານລາວໄດ້ ຮັບການຊ່ວຍເຫຼືອຈາກຕ່າງ ປະເທດຄິດເປັນມູນຄ່າລວມ ເກີນກວ່າ 630 ລ້ານໂດລາ ຊຶ່ງ ໃນນີ້ກໍເປັນການຊ່ວຍເຫຼືອລ້າ ໃນມູນຄ່າ 529 ລ້ານໂດລາ ແລະກູ້ ຢືມອີກ 100 ກວ່າລ້ານ ໂດລາ ແລະລັດຖະບານລາວ ກໍໄດ້ນໍາໃຊ້ການຊ່ວຍເຫຼືອດັ່ງກ່າວນີ້ ເຂົ້າໃນໂຄງການພັດທະນາຕ່າງໆ ເພື່ອແກ້ໄຂບັນ ຫາຄວາມຍາກຈົນຂອງປະຊາຊົນລາວເປັນດ້ານຫຼັກ ແຕ່ຢ່າງໃດກໍຕາມ ເຖິງແມ່ນວ່າການຊ່ວຍເຫຼືອຈາກຕ່າງປະເທດຈະເພີ້ມຂຶ້ນທຸກປີກໍຕາມ ຫາກແຕ່ກໍຍັງຖືວ່າບໍ່ພຽງພໍກັບລະດັບຄວາມຕ້ອງການ ທີ່ເປັນຈິງຂອງລັດຖະບານລາວ ໂດຍສະເພາະແມ່ນການທີ່ຈະເຮັດໃຫ້ເສດຖະກິດຂອງລາວຂະຫຍາຍຕົວ ໃນອັດຕາສະ ເລ່ຍບໍ່ຫລຸດ 8 5% ໃນແຜນການປີ 2012-2013 ທີ່ຈະລົງມືຈັດຕັ້ງປະຕິບັດໃນຊ່ວງ ເດືອນຕຸລາ 2012 ເຖິງເດືອນກັນຍາ 2013 ກໍຈໍາເປັນທີ່ຈະຕ້ອງໄດ້ຮັບການຊ່ວຍເຫຼືອ ລ້າຈາກຕ່າງປະເທດ ບໍ່ໜ້ອຍກວ່າ 4,610 ຕື້ກີບ ຫຼືປະມານ 576 ລ້ານໂດລາແລະເພີ່ມ ຂຶ້ນ 8 8% ເມື່ອທຽບໃສ່ແຜນການປີ 2011-2012 ລັດຖະບານລາວໄດ້ວາງຄາດໝາຍໄວ້ວ່າ ໃນຕະຫຼອດໄລຍະແຜນການປີ 2012- 2013 ດັ່ງກ່າວຈະພະຍາຍາມສ້າງລາຍຮັບໃຫ້ໄດ້ໃນມູນຄ່າ 19,543 ຕື້ກີບ ຫາກ ແຕ່ເນື່ອງຈາກໃນໄລຍະແຜນການປີ 2012-2013 ລັດຖະບານລາວກໍໄດ້ຕັ້ງງົບປະ ມານລາຍຈ່າຍໄວ້ ໃນມູນຄ່າລວມເຖິງ 23,385 ຕື້ກີບ ຈຶ່ງເຮັດໃຫ້ລັດຖະບານລາວ ຕ້ອງພະຍາຍາມດຸ່ນດ່ຽງດ້ວຍການຮຽກຮ້ອງຂໍການຊ່ວຍເຫຼືອ ແລະກູ້ຢືມຈາກຕ່າງ ປະເທດໃຫ້ໄດ້ໃນມູນຄ່າລວມຫຼາຍເຖິງ 1 ພັນລ້ານໂດລານັ້ນເອງ